Izvor: N1

Koncentracija PM-10 čestica u Nišu sinoć je dostigla 333 mikrograma po kubnom metru vazduha zbog čega je taj grad imao najzagađeniji vazduh u Srbiji, pokazali su podaci Agencije za zaštitu životne sredine.

Koncentracija čestica PM-2,5 iznosila je sinoć 122 mikrograma, što je četiri puta više od dozvoljene vrednosti.

Prisustvo PM-10 smanjivalo se tokom noći, a jutros je koncentracija tih čestica spala na svega 14 mikrograma po metru kubnom, ali je koncentracija čestica PM-2,5 i dalje visoka i iznosi 112 mikrograma.



U Nišu je ove zime izmereno rekorodno zagađenje vazduha PM-10 čestica od 2011. godine, od kada se meri njihovo prisustvo.



Prema merenjima Agencije za zaštitu životne sredine, koncentracija PM-10 čestica u Nišu i tokom prošle zime često je premašivala 200 mikrograma po metru kubnom.



Prošlog meseca, kvalitet vazduha u Nišu bio je zadovoljavajući samo poslednjih deset dana, od 21. do 31. decembra.



Prvih dana Nove godine, merne stanice u Nišu, kod škole "Sveti Sava" i Instituta za javno zdravlje, ponovo beleže visoke koncentracije štetnih PM-10 i PM-2,5 čestica.